‘Niks sal Sarah se naam kan uitwis’ | News24
‘Niks sal Sarah se naam kan uitwis’
Toerisme en Kreatiewe Industrieë portefeulje raadslid Virginia Camealio-Benjamin, Plaaslike Ekonomiese Ontwikkeling portefeulje raadslid Noel O’Connel van die distriksmunisipaliteit, Kouga uitvoerende burgemeester Booi Koerat en Margaret Coetzee, hoo
NÍKS wat enige misdadiger of ander mense doen, sal daarin slaag om die naam van Sarah Baartman, wêreldbekende ikoon, te wis nie.
Só het ’n ontstelde Booi Koerat, burgemeester van die Kouga-distrik, Maandag uitgevaar na die gedenksteen van Sarah Baartman die afgelope Saterdag met wit verf besmeer is.
Sarah is die Khoi-vrou wat in die 1700’s deur ’n Britse chirurg, dr. William Dunlop, uit Suid-Afrika na Londen geneem is waar sy, weens haar “besonderse liggaamsbou”, as spektakel uitgestal is sodat agies haar breë heupe kon bewonder.
Later is sy aan ’n sirkuseienaar in Parys verkoop, waar sy gesterf het. Hierna is haar genitalieë en brein in die Musée de l’Homme (Museum van die Mensdom) in bewaring gehou.
In 1994 het oudpres. Nelson Mandela versoek dat haar oorskot na Suid-Afrika teruggestuur word. Sarah het in 2002 haar laaste rusplek gevind op ’n heuwel buite Hankey, wat oor die Gamtoosvallei uitkyk.
Vir talle was die terugkoms van Sarah se oorskot die bewys dat die demokratiese regering daartoe verbind is om die regte van almal, wat eeue lank onder kolonialisme gely het, te herstel.
Teen bogenoemde agtergrond kan mens insien waarom die vandalisering van dié grafsteen vir Koerat en baie ander tot in hul wese geskok het. Koerat, ’n spreker by Maandag se Vryheidsdagvieringe in Hankey, het feitlik sy hele toespraak aan die “afstootlike skending” van die Sarah-grafsteen gewy.
“Vryheidsdag is die viering van die val van apartheid en die begin van ’n nuwe era waarbinne alle burgers gelyke regte kon geniet.
“Dit was die begin van ’n tyd toe iemand soos Sarah Baartman se burgerskap herbevestig en haar mens-waardigheid deur die mense van haar geboorteland herbevestig kon word,” sê Koerat.
’n Klag van die vernietiging van openbare eiendom is reeds by die polisie ingedien. “Xolisile Persent, die raadslid vir die gebied waar Sarah Baartman se graf staan, het die klag aanhangig gemaak,” bevestig Koerat.
Hulle sal nie rus tot haar graf tot sy volle glorie herstel is nie, het Koerat beklemtoon. “Ons sal ten nouste saam met al die belangegroepe, soos die Khoi- en San-leierskap, asook die Departement van Kuns en Kultuur werk om die erfenisterrein te rehabiliteer.”
Koerat doen ’n beroep op die gemeenskap om met inligting te help, wat die skuldiges sal uitwys, te help.
“Ons gee ons volle samewerking aan die polisie in die ondersoek. Ons kan nie toelaat dat Sarah Baartman wéér verneder word nie,” sê hy